Leeu geskiet ná hy personeel se lewe bedreigArgieffoto ter illustrasie (Foto: designerpoint, Pixabay) ŉ Leeu is Donderdagoggend by die Krugerwildtuin van kant gemaak nadat hy ŉ groep personeellede se lewe by die ruskamp bedreig het. Histerie het vroegoggend in die Berg-en-Dal-ruskamp uitgebreek toe ŉ leeumannetjie by die woonkwartiere van ŉ groep van omtrent 50 personeellede en hul kinders ingestap het. Isaac Phaahla, woordvoerder van die wildtuin, sê die leeumannetjie is doodgeskiet in die onmiddellike omgewing van die woonkwartiere. Dít nadat die wildbewaarder die leeu sonder welslae uit die ruskamp probeer verwyder het. “Om die leeu te skiet, was ons laaste uitweg, maar ons moes dit doen, want hy het begin aggressief raak,” het Phaahla gesê. Geen personeellede is tydens die voorval beseer nie. Die leeu het uit die groter kamp ontsnap, nadat ŉ hek klaarblyklik oopgelos is. “Dit was baie nalatig, want mense se lewe is toe in gevaar gestel,” het Phaahla gesê. Volgens Phaahla gaan hulle ’n nadoodse ondersoek op die leeu doen. Die leeu was glo al baie oud en in ŉ slegte toestand. “Ons probeer altyd reëls in die park handhaaf en lei ons personeel op vir wanneer hulle deur wilde diere gekonfronteer word. Hierdie voorvalle gebeur gereeld, maar gewoonlik nie met dodelike gevolge nie,” het Phaahla gesê. Phaahla sê die veldwagters en wildbewaarders is goed opgelei om die situasie te hanteer ten einde te verseker dat niemand in die proses seerkry nie.